Albummets første single "Tulips" udkom den 6. august 2015. Sangens titel er en omskrivning af "two lips" ("to læber"), og handler ifølge Christopher om at sige undskyld til sin kæreste: "Man kan sige undskyld på mange måder, med kys, med blomster eller noget helt tredje." I sangen synger Christopher bl.a. "I wanna kiss your tulips", hvilket ifølge flere medier refererer til cunnilingus. "Limousine" udkom som albummets anden single den 29. januar 2016. På sangen medvirker den norske rapduo Madcon. Ifølge Christopher er sangen inspireret af universet fra filmen The Great Gatsby (2013), og handler om "en kvinde, der er en beauty queen og kan få lige, hvem og hvad hun vil, og måske er lidt en gold digger." Tredje single fra Closer, "I Won't Let You Down" udkom den 1. april 2016. Den amerikanske sangerinde Rebecca Johnson medvirker på sangen under kunstnernavnet Bekuh Boom. Sangen handler ifølge Christopher om, "at ville gå gennem ild og vand for en pige, og om aldrig at ville skuffe hende. At man er der, lige meget hvad der sker. Selvom hun måske har haft en dårlig oplevelse før, kan hun stole på mig." "Heartbeat" udkom som albummets fjerde single i Asien den 16. september 2016. Sangen handler ifølge Christopher om "hvordan det føles at være mig" og "følelsen af at være bange for at miste alt det, man har".